b'\n_START_ARTICLE_\nOb\xc4\x8dina Berca, Buz\xc4\x83u\n_START_SECTION_\nSamostan R\xc4\x83te\xc8\x99ti\n_START_PARAGRAPH_\nSamostan R\xc4\x83te\xc8\x99ti je srednjeve\xc5\xa1ki samostan, potrjen z listinami iz 17. stoletja. Je vzhodni pravoslavni nunski samostan, v njem je muzej verskih knjig in predmetov._NEWLINE_Samostan je postavila bojarska dru\xc5\xbeina Dragomir. Najstarej\xc5\xa1a znana listina, ki se nana\xc5\xa1a nanjo, je donatorstvo z dne 6. maj 1634. Takrat je bil to samostan menihov. Zaradi pomanjkanja menihov je bil samostan leta 1752 opu\xc5\xa1\xc4\x8den, leta 1760 pa je bil o\xc5\xbeivljen kot skupnost nun. Od leta 2006 \xc5\xbeivi v njem okoli 75 nun._NEWLINE_Samostanska cerkev je bila zgrajena v me\xc5\xa1anem neoklasicisti\xc4\x8dnem in lokalnem cerkvenem slogu. Med letoma 1843 in 1844 sta jo poslikala Nicolae Teodorescu in njegov ne\xc4\x8dak Gheorghe Tattarescu._NEWLINE_Zvonik, ki ga je leta 1854 postavil Dionisie Romano, je bil leta 1894 ponovno oblikovan in zni\xc5\xbean na vi\xc5\xa1ino 18 metrov, ko je bil po potresu po\xc5\xa1kodovan._NEWLINE_Kompleks vklju\xc4\x8duje muzej blizu vodnega izvira (iz leta 1911). Muzej je bil odprt leta 1975 v dvorani, ki jo je leta 1859 poslikal menih iz bli\xc5\xbenjega samostana Ciolanu. Hrani ve\xc4\x8djezi\xc4\x8dno biblijo, natisnjeno leta 1629 v gr\xc5\xa1\xc4\x8dini, latin\xc5\xa1\xc4\x8dini in hebrej\xc5\xa1\xc4\x8dini. Obiskovalci si lahko ogledajo tudi fragment Bukare\xc5\xa1ke biblije iz leta 1688, prvo izdajo, prevedeno v romun\xc5\xa1\xc4\x8dino, skupaj s ponatisom iz leta 1988._NEWLINE_Drugi razstavljeni predmeti so \xc5\xa1tevilne ikone, naslikane na les ali steklo ter vezenje z zlatom in srebrom.\n_START_SECTION_\nDemografija\n_START_PARAGRAPH_\nPo popisu leta 2002 sta bila v ob\xc4\x8dini Berca 9602 prebivalca, zato je med najve\xc4\x8djimi ob\xc4\x8dinami v okro\xc5\xbeju. 99\xc2\xa0% prebivalcev je Romunov.\n_START_SECTION_\nPle\xc8\x99coi\n_START_PARAGRAPH_\nVas Ple\xc8\x99coi slovi po predelavi mesa, predvsem po prekajenih ov\xc4\x8djih klobasah s papriko in \xc4\x8desnom. Za\xc5\xa1\xc4\x8ditene so v Evropski uniji.'